SSV Navoiyda shifokor bemorining onasini jinsiy aloqa qilishga majburlagani yuzasidan qo'shimcha ma'lumot berdi

Navoiyda shifokor bemorining onasini jinsiy aloqa qilishga majburlagani xabar qilingandi. Sog'liqni saqlash vazirligi holat yuzasidan qo'shimcha ma'lumot berdi.
Ma'lum qilinishicha, ayni paytda voqea bo'yicha huquqni muhofaza qiluvchi organlar tomonidan surishtiruv ishlari davom ettirilmoqda. Shu bilan birga, jamoada odob-axloq qoidalarini nazorat qilishda sustkashlikka yo'l qo'ygani va qo'l ostidagi xodimlari ustidan yetarli nazorat o'rnatmagani uchun markaz direktori Sh.xudayberdiev egallab turgan lavozimidan ozod etilgan.
“O'z navbatida, vazirlikning komplaens, ichki audit va moliyaviy nazorat xizmatiga tegishli tartibda tekshiruv o'tkazish bo'yicha topshiriq berildi. Shu o'rinda yurtdoshlarimiz va tibbiyot xodimlaridan tizimdagi noqonuniy xatti-harakatlarga duch kelishsa, darhol vazirlikning mazkur boshqarmasiga qarashli 71-241-10-65 telefon raqamiga murojaat qilishlarini so'raymiz”, deyiladi xabarda.
Ma'lumot uchun, viloyat bolalar ko'p tarmoqli tibbiyot markazida nevrologiya bo'limi mudiri vazifasida ishlagan K.R. o'z shahvoniy hirsini qondirish maqsadida bo'limda davolanish uchun yotgan ikkinchi guruh nogironi G.I.ning onasi T.L.ni jinsiy aloqa qilishga majburlab kelgan.
xodim ayolni farzandining davolanganligi bo'yicha bir yarim oy davomida kasallik varaqasi (ko'chirma)ni bermasdan kelayotganligi, qarshiligiga qaramasdan kasallik varaqasini berish uchun shu ishga majburlagan.
Navoiy viloyati IIV xabariga ko'ra, 12 fevral viloyat IIB Jinoyat qidiruv boshqarmasi Korruptsiya va iqtisodiy jinoyatlarga qarshi kurashish bo'limi xodimlari tomonidan Navoiy shahar Guliston-2 MFY 2-uyning beshinchi qavatidagi raqamsiz xonadonga K.R. o'zi bilan T.L.ni olib kirgan vaqtida ushlangan.
Holat yuzasidan Jinoyat kodeksining 121-moddasi (Ayolni jinsiy aloqa qilishga majbur etish) bilan jinoyat ishi qo'zg'atilgan. Hozirda tergov harakatlari olib borilmoqda.
Avvalroq Toshkentda 8-sinf qiz bilan jinsiy aloqa qilgan o'qituvchi va uning do'stlariga jazo tayinlangandi.